Izvor: Pixabay

"Kap koja je prelila čašu je odluka s kojom nas je Uprava upoznala prije desetak dana"

Petnaestak radnika i radnica Hrvatskog ferijalnog i hostelskog saveza (HFHS) počelo je u subotu štrajk u hostelima u Zagrebu i Zadru zbog, kako ističu, sustavnog odbijanja Uprave da razgovara sa zaposlenima o novom kolektivnom ugovoru i kontinuiranog smanjivanja i kršenja prava radnika, što je, navode, eskaliralo najavom prijenosa ugovora radnika službe čišćenja i domara na privatnu tvrtku.

Predsjednik Novog sindikata i štrajkačkog odbora HFHS-a Mario Iveković je na konferenciji za novinare ispred Hostela HFHS-a u zagrebačkoj Petrinjskoj ulici rekao da je cilj štrajka pokrenuti pregovore o novom kolektivnom ugovoru, budući da je stari otkazan jednostranom odlukom poslodavca.

Poslodavca Novi sindikat optužuje za višegodišnji nekorektan odnos prema zaposlenima i Sindikatu, započet prvo nepoštivanjem odredbi iz kolektivnog ugovora potpisanog prije deset godina, a potom i njegovim potpunim otkazivanjem, te odbijanjem svakog dijaloga sa Sindikatom i radnicima o pokretanju pregovora o novom kolektivnom ugovoru.

"Kap koja je prelila čašu je odluka s kojom nas je Uprava upoznala prije desetak dana, da su odlučili ugovore svih radnica u službi čišćenja i domara prenijeti na privatnu tvrtku Super čisto d.o.o. u vlasništvu rođaka jednog od članova Uprave tvrtke", rekao je Iveković.

Smatraju kako je riječ o tvrtki sumnjivog poslovanja, s brojem zaposlenih koji iz godine u godinu varira od sedam do devet, a budući da ne vidi očite ekonomske razloge za takav potez, Novi sindikat strahuje kako je riječ o pokušaju poslodavca da se riješi zaposlenih legalnim putem.

"Na to totalno odbijanje komunikacije i pregovora o kolektivnom ugovoru, na totalno odbijanje o dogovoru da riješimo potraživanja radnika iz prethodnih razdoblja i na rješavanje radnika na ovaj 'elegantan' način prijenosa ugovora na drugog poslodavca, nismo imali izbora nego najaviti štrajk", rekao je Iveković.

U njemu će sudjelovati članovi Novog sindikata HFHS-a zaposleni u hostelima u Zagrebu i Zadru, gdje je u subotu u 11 sati simultano započet štrajk.

Kako je prijenos ugovora najavljen za 1. srpnja, te štrajkački odbor nije imao dovoljno vremena najaviti ga novom poslodavcu, nakon jednodnevnog prekida rada, radnici će dva dana raditi, te će se štrajk nastaviti u utorak 3. srpnja, solidarnom obustavom rada zaposlenih u HFHS-u i radnika tvrtke Super čisto d.o.o.

"Mi želimo dati jasnu poruku da ti ljudi nisu ovce, da neće više raditi bez primjerene plaće, da želimo urediti odnose i da, ako su za to spremni, možda još imaju šansu. Ovo je borba gdje je jasno da ukoliko oni ne žele sjesti za stol, nema više prostora i za jedne i za druge. Netko će morati odstupiti. Ako su spremni, mi jesmo spremni sjesti za stol", poručio je Iveković, koji poziva zaposlene i u ostalim objektima HFHS-a diljem Hrvatske da se solidariziraju i priključe štrajku.

N1 pratite putem aplikacija za Android | iPhone/iPad | Windows| i društvenih mreža Twitter |Facebook | Instagram.